text: SF: Nye arresthuse til Syd- og Sønderjylland
  21 oktober 2012 kl. 14.58
  Overfyldte og nedslidte arresthuse er et problem over hele landet. Måske er der snart penge på veje til modernisering og helt nye arresthuse.
  Flere arresthuse i vores del af landet er meget gamle og nedslidte. Derfor venter mange arrestforvarere med spænding på udfaldet, når der fra i morgen indledes politiske forhandlinger, der kan sikre flere penge til nye og bedre arresthuse.
  - Jeg synes, det er på tide, at vi overvejer, hvordan fremtidens arresthusstruktur skal se ud. Jeg tror ikke, vi skal have alle de små og gamle arresthuse mere. Det giver mening, at lave super-arrester. Det vil give bedre bemanding, bedre sikkerhed og bedre mulighed for at lave uddannelse og beskæftigelse for de indsatte, siger Karina Lorentzen, formand for retsudvalget (SF).
  Allan Kjær, der er fællestillidsmand for Syd-, Sønderjylland & Fyns arresthuse fortæller til TV SYD, at de ansatte i landsdelens arrester bakker op om Karina Lorentzens vision.
  